उत्तराखंड में Coronavirus संक्रमण के 103 नए मामले, चार मरीजों की मौत
उत्तराखंड में बृहस्पतिवार को कोरोना वायरस संक्रमण से चार अन्य मरीजों ने दम तोड़ दिया जबकि 103 नए लोगों में कोविड-19 की पुष्टि होने से महामारी से पीड़ितों की संख्या बढ़कर 96,384 हो गई।
देहरादून: उत्तराखंड में बृहस्पतिवार को कोरोना वायरस संक्रमण से चार अन्य मरीजों ने दम तोड़ दिया जबकि 103 नए लोगों में कोविड-19 की पुष्टि होने से महामारी से पीड़ितों की संख्या बढ़कर 96,384 हो गई। इस बीच, 16 जनवरी से जारी टीकाकरण अभियान के तहत 8,705 लाभार्थियों को कोविड-19 टीके की पहली खुराक दी गयी जिसके साथ ही अब तक कुल 62,658 लोगों का टीकाकरण किया जा चुका है। प्रदेश के स्वास्थ्य विभाग द्वारा जारी बुलेटिन के अनुसार, नए मामलों में सर्वाधिक 67 देहरादून जिले में सामने आए जबकि नैनीताल में 16 औैर हरिद्वार में आठ मरीज मिले। प्रदेश में बृहस्पतिवार को चार और कोविड मरीजों की मौत हो गयी। इसके साथ ही अब तक महामारी से 1,659 मरीज जान गंवा चुके हैं। प्रदेश में 92 और मरीज उपचार के बाद स्वस्थ हुए हैं। अब तक कुल 92,372 लोग उपचार के बाद स्वस्थ हो चुके हैं और उपचाराधीन मामलों की संख्या 1,002 है। कोविड-19 के 1351 मरीज प्रदेश से बाहर चले गए हैं।वहीं केंद्रीय स्वास्थ्य मंत्रालय ने बताया कि भारत में कोरोना वायरस का पता लगाने के वास्ते लिए गए नमूनों के संक्रमित आने की दर घटकर 5.42 प्रतिशत पर आ गई है जबकि नमूनो के संक्रमित आने की साप्ताहिक दर (पिछले हफ्ते) 1.82 फीसदी दर्ज की गई है। केंद्रीय स्वास्थ्य सचिव राजेश भूषण ने प्रेस वार्ता में बताया कि आठ राज्यों एवं केंद्र शासित प्रदेशों में नमूनों के संक्रमित आने की साप्ताहिक दर 1.82 प्रतिशत के राष्ट्रीय औसत से ज्यादा है।इनमें केरल (11.20 प्रतिशत), छत्तीसगढ़ (6.20 फीसदी), महाराष्ट्र (4.70 प्रतिशत), गोवा (4.40 फीसदी), नागालैंड (3.60 प्रतिशत), लद्दाख (2.90 फीसदी), पुडुचेरी (2.60 प्रतिशत) और चंडीगढ़ (2.10 फीसदी) शामिल हैं। भारतीय चिकित्सा अनुसंधान परिषद (आईसीएमआर) के मुताबिक, तीन फरवरी तक 19,92,16,019 नमूनों की जांच की गई है। बुधवार को 7,42,841 नमूनों का परीक्षण किया गया है। प्रति 10 लाख की आबादी पर 1,44,359 नमूनों की जांच की गई है। भूषण ने कहा, "अगर हम की गई जांच के आधार पर कोविड-19 के लिए नमूने के संक्रमित आने की दर को देखें तो यह चार अगस्त को 8.89 प्रतिशत थी जो चार फरवरी को 5.42 फीसदी हो गई। " उन्होंने कहा कि दो राज्यों--केरल और महाराष्ट्र में देश में संक्रमण का इलाज करा रहे मरीजों का 70 फीसदी मरीज हैं। केरल में 69,365 और महाराष्ट्र में 38,762 मरीज संक्रमण का उपचार करा रहे हैं। भूषण ने कहा कि 47 जिलों में बीते तीन हफ्तों से कोविड-19 का कोई नया मामला नहीं आया है जबकि 251 जिलों में इस अवधि में किसी की मौत नहीं हुई है।